MEHED JUMALALE David Pawson
JÜNGERLUS 4/4
Kõige lihtsam on usule tuua lapsi.
Peamegi ju olema kui lapsukesed, et üldse kuningriiki jõuda.
Lastele järgnevad naised. Aga raskeim on see meestele.
Ometi rajas Jeesus oma koguduse koos 12 mehega.
Ta tegi neist oma jüngrid.
Jeesus ei kutsunud neid hommiku- kohvile mõnda kõnelejat kuulama.
Paljud kirikud püüavad just taolisi üritusi korraldada.
Kuid üsna tõenäoliselt hääbuvad need varem või hiljem.
Võti meesteürituste korraldamiseks:
kui mehed peavad üritust toetama, hääbub see õige pea,
kui aga üritus toetab mehi, tulevad mehed alati kohale.
Põhiküsimus ongi selles, kas meesteüritused toetavad mehi,
või peavad nemad hoopis üritusi toetama.
Kui mehed koosolemistest tuge leiavad, käivad nad regulaarselt kohal,
sest tunnevad selle järele vajadust.
Kõik koondub sellele,
kas mehed tajuvad, et pakutu on neile vajalik või mitte.
Enamik kogudustest ei korralda üldse meesteüritusi.
Osalt seetõttu, et see on keerukam, kuna mehed on tihti väga hõivatud.
Kuid see pole ainus põhjus. Ka usku napib.
Paljud kirikud ei suuda meestele midagi korraldada.
Ja kui midagi ei tehta, siis meesteni ühtlasi ka ei jõuta.
Ega mehed taevast alla saja.
"Palvetame, et kogudusse lisanduks mehi!"
Jätke palvetamine ja alustage jüngerlusega!
Mehed tulevad kogudusse siis, kui leiavad,
et neile pakutakse midagi, mida nad tõesti vajavad.
Jeesus ei loonud kogudust pühapäeva- kooli ega naisteürituste abil.
Mida Ta siis tegi? Ja mida saame meie teha?
Praktiline soovitus: korraldage meeste jüngerlusprogramme
igale kogudusele sobivas vormis.
Külastasin üht Cornwalli kogudust, kus naiste-meeste suhtarv oli 2,5:1
Ütlesin pastorile: "On ilmselge, et teil puudub meestetöö."
Pastor möönis, et nii see on.
Tulemus on kogudustes alati näha - kas toimub meeste jüngerlustöö
või käivad mehed lihtsalt oma naistega kaasas.
Millist programmi ma silmas pean?
Mitte hommikukohvi kõnepidajate seltsis.
Alustuseks on see küll hea, aga ei vii kaugele.
Tõsi, see toob mehed kokku ja aitab neil üksteisega tutvuda.
Kuulsin hiljuti ühest koguduse jalgpallimeeskonnast. Miks mitte!
Alustuseks on hea, kui mehed üksteisega tuttavaks saavad.
Kuid see pole siiski jüngerlus, mis edasi viiks.
Ma pean silmas programme, kus mehed üheskoos õpivad.
Jüngerluse tulemuslikkuse huvides tuleks koguneda vähemalt kord kuus.
Võib ka tihemini, kuid on oluline, et suund oleks kasvule.
On hädavajalik koguneda vähemalt kord kuus.
Edasi tuleb otsustada kogunemiste aeg.
Võimalik, et tuleb luua erinevad grupid
eri ajakavade, vahetuste või pikkade töönädalate tõttu.
Näiteks terasetehastes on 8-päevased töönädalad,
hoidmaks sulatusahjud pidevalt töös.
Neil meestel on vaba iga 8. päev.
Seepärast tuleks korraldada koosolekuid nädala jookul eri aegadel.
Tuleb kindlaks teha koguduse meeste vaba aeg ja selle kattuvus.
Tihti osutub sobilikuks laupäeva varahommik.
Paljud kogudused nii alustavadki. Kuid võib ka teisiti.
Tean gruppe, mis kogunevad kell 5 neljapäeva hommikuti.
Või hoopis pühapäeva õhtuti, kui lapsed juba magavad.
Tuleb kindlaks teha aeg, millal mehed saavad kord kuus koguneda.
Vähemalt tunniks, aga soovitavalt pooleteiseks.
Alustades rõhutage kindlasti eelkõige pühendumist, mitte huvi.
"Teeme algust meestetööga! Kõik on südamest teretulnud!"
Ärge alustage viisil, mis põhineb kutsel!
Alustage pühendumisest:
"Teeme algust meeste jüngerlustiimidega.
Kutsume üles mehi, kes tahavad pühenduda
osalema kord kuus kuue kuu jooksul.
Puudumist põhjendab vaid ettenägematu asjaolu või hädaolukord."
Põhjus on selles, et vähemalt 6 kuud on vaja
toimiva jüngerlustiimi moodustamiseks. See võtab aega.
Kui aga kutsute osalema kõiki mehi, tulevad kõik kohale esimesel korral,
pooled teisel, neljandik kolmandal korral jne.
Sest nad liitusid uudishimust.
Parem on alustada kasvõi nelja mehega, kes pühenduvad kuueks kuuks.
Pool aastat järjepanu nõuab tõsist pühendumist.
Kui teete tublit meestetööd, ei kao mehed pärast enam kuhugi.
Kuid vaja on järjepidevust, et töö kannaks head vilja.
Seega on parem alustada mõne pühendunud mehega,
kui suure hulga huvitunute või uudishimulikega.
Nüüd on teil olemas grupp mehi, kes tahab pühenduda kuueks kuuks.
Mehed, kes lubavad teha kõik vajaliku,
et osaleda kord kuus poole aasta jooksul,
kui just mingi hädaolukord neid ei takista.
Jüngerlustiimis tuleb käsitleda kuut teemat.
Igal koosolekul ei pea kõiki teemasid alati esile tooma,
kuid kursuse käigus tuleb kõiki kuut käsitleda.
Ma ei räägi neist teemadest mingis kindlas järjestuses,
vaid lihtsalt loetlen, mida tuleks esile tõsta.
Ülistusteema vajab kindlasti oma osa.
Mehed peavad õppima koos ülistama ja palvetama, valju häälega.
See võtab aega.
Ülistus meestegrupis erineb veidi ülistusest segagrupis.
Enamik tänapäeva lauludest pole mehelikud.
Ma ei taha kuidagi küüniline olla,
kuid ma ei eeldaks, et punt töömehi laulab:
"Laulan armastuslaulu Jeesusele!"
See lihtsalt pole omal kohal.
Aga kas teate laulu "Jumal õpetab mu kätt võitlema"?
Minu meelest pole kitarr just mehelik pill.
Mehed eelistavad puhkpille või akordionit.
Üks mees ütles kord, et kui ta trombooni kuuleb,
on ta valmis virutama kellele iganes.
Torupillil on sama mõju šotlastele.
Iirlased olla saatnud torupillid Šotimaale,
aga šotlased polevat naljast aru saanud.
Olen kuulnud suurepärast meeste ülistusmuusikat tromboonidega.
Jõuline muusika. Jõuline sisu.
Mehed vajavad jõulist sõnumit, mille kallal mõtteid ragistada.
"Armastan Sind"-lauluridade kordamine pole meestele omane.
Tuleb leida sobiv ülistusviis.
On vägev kuulda, kui mehed tõeliselt ülistust teevad.
Ja kuidas ujedad mehed, kes väga viisi ei pea ja laulda ei tihka,
avavad ühises meestegrupis julgelt suu.
Korraldasime meestekonverentsi Dudley raekojas 600-le mehele.
Meil olid mõned tromboonimängijad.
Alustasime päeva lauluga "Oo Issand suur".
Ma ei kuulnud enda häält, kuigi laulsin täiest jõust.
Räägiti, et tänaval jäid inimesed seisma ja laulu kuulama.
600 meest laulmas täiel rinnal "Issand suur" - nagu Taeva eelmaik!
Mehed õppisid laskma ülistusel vabalt voolata.
Keegi ise oma häält ei kuulnud, aga kõik olid asjaga kaasas.
Palvetamisel on ülioluline,
et pikki palveid armastavad mehed hoiaksid suu kinni.
Meestetiimile soovitan istuda ringis ja palvetada järjekorras,
kuid mitte rohkem kui kaks lauset korraga.
Sel moel saab iga mees kaks lauset vabalt välja öelda.
Tihti on need lühilaused palju sügavamad ja mõtestatumad
kui pikad klišee-rohked palved.
Niimoodi saab igaüks õppida palveid välja ütlema.
Ja tunneb, et on samuti palvekoosolekul osalenud.
Meeste julgustamine ühiseks palveks, ülistuseks ja lauluks võtab aega.
Kuid tulemus on imeline!
Parim ülistusjuht, keda tean, on norfolklasest talupidaja.
Ta mängib akordioni. Kas keegi teist teab teda?
Loodan, et kohtute temaga kunagi.
Kui ta ülistuse lõpetab, on ta higist läbimärg.
Ta ülistab Jumalat nii võimsalt, et mehed tulevad alati kaasa.
Kui teie koguduses on mõni selline akordioni- või tromboonimängija,
haarake võimalusest kinni.
Tooge Issandale jõuline ülistus.
Teiseks teemaks on õpetus. Tulen selle juurde hiljem tagasi.
Ärge laske pastoril ainuisikuliselt õpetada.
Tihti oskavad tiimi mehed nii mõnelgi teemal
palju paremat õpetust jagada - näiteks töö, raha või seksi teemal.
Las õpetus toimub samuti kordamööda.
Õpetus võib kesta kasvõi viis minutit.
Näiteks: mida oled kristlasena oma töökohas õppinud? Jaga seda.
Õpetus ei pea sugugi olema loenguvormis nagu täna siin,
vaid võib aidata inimestel seda praktikasse viia. See on ülioluline.
Kolmas teema on teenistus. Selles peitub võti.
Kui teemat käsitlema hakata, mõistavad mehed,
et need kogunemised toetavad neid ja mitte vastupidi.
Siin on läbimurre, sest siis muutub see meestele prioriteediks.
Unustasin teile rääkida Cornwalli kogudusest.
Mälu veab alt - vanade meestega juhtub nii.
Vanal mehel on kaks nõrkust - üks on halb mälu ja teine...
Tagasi Cornwalli loo juurde.
Kohtusin Cornwalli pastoriga kaks aastat hiljem.
Ta ütles, et olin neile tekitanud kaks täiesti uut probleemi.
Esiteks, neil oli nüüd koguduses rohkem mehi kui naisi.
Nad ei osanud olukorda hallata.
Teiseks, koguduses oli nüüd liiga palju juhte.
"Kas teile siis ei meeldi see?" küsisin.
"Väga meeldib, aga olukord on uus ja harjumatu."
Ütlesin: "Kui juhte on liiga palju, on aeg rajada uusi kogudusi."
Liiga tihti rajatakse uusi kogudusi liikmete lisandudes.
Kuid tegelikult kasvab kirik siis, kui lisandub juhte.
Siis lisanduvad liikmed automaatselt.
Kui aga kirik kasvab ja liidreid napib,
töötavad nad üle ja põlevad läbi. Olen seda näinud.
Kuid uusi juhte sünnib vaid meeste jüngerlusõpetuse läbi.
Nii tegi Jeesus ja nii peame meiegi tegema.
Teenistusõppes jagage mehed minigruppidesse, 3-4 meest.
Seejärel julgustage neid üksteist teenima. Kuidas seda teha?
Julgustage neid olema üksteisega avameelsed ja esitama küsimusi.
"Mis on raskeim probleem, millega lähiajal silmitsi seisad?"
"Neljapäeval on mul ülemusega üks keeruline kõnelus ees."
"Selge. Palvetame selle pärast."
Lihtne, kas pole?
"Mis on töökohas su suurim kiusatus?"
"Kui aus olla - see ja see ..."
"Arutame seda asja. Ja siis palvetame koos."
See kõik võib kõlada naiivselt, kuid tulemused on hämmastavad.
Seetõttu ongi vaja pühendumist vähemalt pooleks aastaks,
sest mehed ei hakka teemasid lahkama enne, kui üksteist tundma õpivad
ja usaldama hakkavad, teades, et jutud ei lähe pärast edasi.
Selle saavutamiseks on vaja aega.
Kohe alguses ei pruugi see õnnestuda, kuid eesmärk on jõuda punkti,
kus mehed hakkavad üksteisega avatult rääkima ja üksteist teenima.
Kohtusin Londoni konverentsil ühe šoti pastoriga.
Teda kutsutakse Sandyks, aga tema õige nimi on Alexander.
Sandy tegutses pastorina väikeses külas Invernessi linna lähedal.
Ta kurtis mulle, et keegi ei tule talle teenistusse appi,
sest keegi ei nõustu tulema nii kaugele põhja.
Ta oli masendunud, et keegi ei vaevunud nende külakesse tulema.
"Mina tulen," ütlesin.
"Ah ei, see on liiga kaugel!"
Kinnitasin, et tulen küll. Ta ütles: "Kõik lihtsalt lubavad."
Ütlesin: "Sandy, sa ju ei kuula! Mina tulen!"
"Ei sa tule. Ma ei taha peale käia..."
Lõpuks pahvatasin: "Sandy, tulen terveks nädalaks!"
Viimaks jäi ta uskuma.
Ütlesin: "Ühel tingimusel - üks õhtutest peab kuuluma meestele."
"Sobib. Broneerin siis meie küla telefoniputka ära."
Selgus, et koguduses polnud ühtegi meest. Ainult vanamemmed.
Need sõnad ei kõlanud just julgustavalt, aga lubadus oli antud.
Sõitsin kohale.
Sandy oli broneerinud meesteõhtu jaoks väikese saali,
arvates, et ega kedagi peale meie nagunii kohale ei ilmu.
Umbes kella 19:10 paiku sisenes saali üks mees.
Sandy nägu muutus rõõmsaks.
Siis tuli veel teinegi mees. Seejärel peatus maja ees auto.
Lõpuks Sandy lausa tantsis rõõmust. Kohale saabus 40 meest.
Sandy ei lootnud kedagi näha, aga kohal oli 40 meest.
Mõned teiegi seast on näinud samalaadseid ootamatuid juhtumeid.
Tihti on põhjuseks meie usunappus.
Otsustasin riskida ja kohelda neid 40 meest jüngerlustiimina.
Jagasin nad minirühmadesse, julgustasin üksteist küsitlema, teenima.
See oli pisut riskantne, sest tegu oli ju šotlastega.
Ma ise sattusin 4-sesse tiimi,
kus oli ka üks tugeva kehaehitusega heledapäine ja sinisilmne mees.
Ta nägi välja nagu viiking ja osutuski olevat norrakas.
Küsisin, mis on tema töös suurim probleem?
Ta punastas, öeldes, et ei tahaks sellest rääkida.
Julgustasin teda. Ütlesin, et see jääb meie vahele.
Siin me nüüd küll räägime... Aga te ei kohtu temaga kunagi.
Tahan teda esile tõsta kui imelist näidet.
Mees ütles: "Mu suurim probleem on üksindus."
"Mis tööd sa teed?"
"Olen süvameresukelduja, töötan Põhjamere naftaplatvormidel.
Parandan pragusid naftaplatvormide tugipostides.
Töötan üksi, süvamere pimeduses. Tunnen äärmist üksindust.
On tunne, et isegi Jumalat pole seal. Ja ometi olen kristlane.
Seal all, pimeduses, ei suuda ma isegi palvetada.
Tundub, nagu jääks elu üles merepinnale."
Mees oli meeleheitel. Ta tegi seda tööd vaid raha pärast.
Selgus, et järgmine sukeldumine seisis tal ees neljapäeva hommikul.
Ütlesin kahele teisele meie tiimi mehele:
"Neljapäeva hommikul ootab meid ülesanne - palvetada tema pärast."
Nii me tegimegi.
Ma pole seda sukeldujat enam kohanud, kuid sain temalt toreda kirja.
Tol hommikul, sukeldudes, hakkas ta Issandale laulma.
Tal oli olnud imeline aeg koos Issandaga Põhjamere sügavuses!
Ta töö oli radikaalselt muutunud - ta polnud enam üksi.
Too mees maadleks seniajani oma murega,
kui ta poleks saanud abi sellelt väikeselt meestetiimilt.
See ongi asja mõte.
Teine näide on ühest müügiesindajast.
Too mees pidi veetma oma ööd viletsates hotellides,
sest sissetulek oli tal kehv ja muud võimalust polnud.
Ta rääkis, kuivõrd üksi ta end nendes hotelliuberikes tundis,
eemal kodust ja abikaasast.
Odavate hotellide ümber tiirleb alati kliendijahil lõbutüdrukuid.
Hotellid pakuvad neile isegi tube.
Mees rääkis, et see on tõsine kiusatus.
"Ma pole veel järele andnud, aga kardan, et ühel päeval murdun.
Kaunid tüdrukud...saadaval. Ja mina olen nii üksi."
Mehe järgmise tööreisi ajal palvetas väike meestetiim tema pärast.
Mees istus hotelli fuajees, kui sisenes kaks tüdrukut.
Tüdrukud vaatasid ringi. Üks neist ütles teisele:
"Siin pole kedagi." Ja nad lahkusid.
Ometi istus mees nende nina all. Jumal oli sulgenud nende silmad.
"Nüüd tean, et kus iganes ma viibin, Issand on alati minuga!"
See lahendas mehe probleemi.
On oluline, et mehed jõuaksid punkti
kus nad julgevad rääkida sellistest asjadest
ja paluda eestpalvet või nõuannet.
Või kui mees satub finantsraskustesse,
siis võib-olla on tiimis keegi, kes oskab aidata eelarve küsimustes.
Mõni vajab lihtsalt nõuannet, aga ei oska kellegi poole pöörduda.
Oleks ju tore, kui koguduses leiduks mehi,
kes oskaksid kriisi ajal finantsküsimustes nõu anda.
Sel juhul mees ei mõtleks: "Täna on jälle see meesteõhtu...
Pean minema, kuna pastor ju palus, et oleksin toeks."
Vaid ütleb: "Lähen kindlasti järgmisel korral. Tahan kohal olla."
Tekib isetoimiv, toetav vennaskond, mida mehed vajavad ja tahavad.
See tõepoolest muudab mehi.
Selline on üheskoos teenimine, kuid see tuleb esmalt üles ehitada.
Tookord Invernessis riskisin, kuna mehed ei tundnud üksteist.
Kuid vähemalt nägid nad, mida saab ära teha.
Sel pole midagi ühist hommikukohvi ja eeskõnelejatega.
Siin on tegu tiimidega, aitamaks mehi nende tegelikes vajadustes.
Minu meelest seisneb just selles meeste jüngerluse tuum.
Neljandaks - lõbus ajaviide. See võib nii mõndagi teist üllatada.
Mehed peavad saama üheskoos lõõgastuda,
peavad olema samavõrd sõbrad kui vennad.
Minge õhtul koos kasvõi keeglit või jalgpalli mängima.
Jüngerlusprogrammis on ajaviiteüristustel oma koht.
Loomulikult ei saa ajaviide olla ainus tegevus,
kuid see peab programmis olema.
Ajaviiteüritustele võib ju ka naisi kaasa võtta.
Igatahes peavad mehed saama koos mõnusalt aega veeta.
Minge kasvõi kala püüdma.
Paljud seda küll ei oska, aga las oskajad õpetavad teisi.
Et oleks tore koos olla! Kalastamine pole küll teab, mis tore, aga...
Ühel naljapildil istus naine paadis, vihmavari pea kohal
ja mees püüdis kala.
Naine ütles:
"Mul polegi nii lõbus olnud peale seda, kui ahju küürisin."
Viiendaks - kätega töötegemine. Üheskoos.
Teha ühiselt mingit kätetööd.
See teeb imesid!
Ma projekteerin kirikuhooneid, 2-3 hoonet aastas.
Üks minu arvates parim asub Kesk-Inglismaal,
Tamworth-nimelises linnas.
See linn on muide kunagine Inglismaa pealinn.
Kirik ehitati talgute korras.
Ehituseks kulus 600 000 £, aga kindlustati 2,5 miljoni £ eest.
Tehti suurepärast tööd. Pastor näiteks õppis müüri laduma.
Ei usuksi, et tegemist oli amatööridega.
Neile tehti väga palju annetusi.
Kohalik tellisetehas kinkis väikedefektidega telliseid.
Killustik saadi tasuta, samuti kõik uksed.
Tööriistad saadi annetustena.
See oli täiesti uskumatu lugu.
Mehed koos töötamas - milline vennaskond!
Oli mehi, kes ei osanud õieti naelagi seina lüüa.
Neil võis ju olla suur palk, aga naelalöömises pidi neid aitama.
Selline töö ühtlustab eri tasemeid.
Kätega töötamises on midagi tervendavat,
eriti üheskoos õppimises ja õpetamises.
Kirikuruumi kaunistamine, peenarde kaevamine jne.
Võimalusi on palju. Aeg-ajalt tuleb leida võimalus
jüngerlustiimiga ühiselt midagi praktilist ära teha.
See teeb imesid!
Kuuendaks - ulatuda meesteni.
Väljaspoolt jätab kirik mulje, et see pole meestele mõeldud.
Võib-olla mõni siinolijatest ei lähe tavaliselt kiriku ligigi.
Kuid on nüüd hämmingus, nähes enda ees meestetiimi,
kes tõsiselt Jumalaga suhestub.
Miski ei avalda meestele suuremat mõju,
kui näha teisi omasuguseid mehi usust huvituvat.
Kogudus, kus on meestetiimid, võidab mehi usule.
Meestetiimid teevad meeste olemise koduseks,
pakkudes meestele olulist lisanüanssi.
Need olid niisiis kuus punkti, mida käsitleda.
Kuid mitte korraga, vaid kordamööda.
Tagasi õpetusteema juurde.
Annan teile kursuse kava teemadest, mida tuleb õpetada.
Olete ilmselt märganud,
kuivõrd vabamalt räägin siin praktilistest igapäevaasjadest,
millest mul oleks raske pereteenistusel kõneleda.
Mehed vajavad kuulda taolistest asjadest.
Paraku pole see lihtsalt võimalik, kui tegemist pole
meestevahelise kontekstiga, kus räägitakse asjadest otse.
Mehed võivad aastaid kirikus käia,
kuid ei saa sealt kunagi õpetust neile üliolulistel teemadel
nagu seks, töö, raha.
Raha-teemat polegi ma käsitlenud, see on omaette teema -
kuidas teenida, säästa, kulutada.
Peame teadma, mida Piibel kõige selle kohta õpetab.
Vaja on meestevahelist õhkkonda, et asjadest avameelselt rääkida.
Annan nüüd kava käsitlevate teemade kohta.
Teemade käsitlus võib katta lausa 2-3 aastat.
Ühe osa õpetusest olen koondanud teema "vastutus" alla,
teise osa "motiivid" alla.
On oluline, et meestele õpetataks
mitte ainult seda, mida teha, vaid ka kuidas ja miks.
Võid end hingetuks jutlustada teemal, mida tuleb teha,
aga kui meestel pole motivatsiooni tegutseda,
ei toimu midagi.
Esmalt vastutusest.
Ma ei räägi kunagi meeste õigustest.
Kuigi tänapäeval muud ei kuulegi.
Talunik Thomas Paine kirjutas raamatu meeste õigustest,
millele vastukaaluks ilmus koheselt raamat naiste õigustest.
Mõlemad raamatud on kaasatud ÜRO põhikirja
ja inimõiguste deklaratsiooni.
Kasutati 18. sajandist pärit dokumente.
Sõna "õigus" on nüüd kõigi huulil: "Nõuame oma õigusi!"
"Meil on õigus tööle, õnnele, rahale!"
See pole nii.
Taevases kuningriigis pole kellelgi mingeid õigusi.
Seepärast me ei räägigi meeste jüngerluskursusel õigustest,
küll aga mitmetest vastutustest.
Ma lihtsalt loetlen need ette, rohkemaks pole meil aega.
Esiteks - mees vastutab enda isiku eest Jumala ees.
Olen näinud, kuidas mitmed kriminaalid on saanud kergema karistuse,
kui tunnistavad, et on vastutavad oma tegude eest.
Tänapäeva kohtutes rõhuvad psühhiaatrid tihti sellele,
et kurjategijal ei lasu vastutust.
Ja et kõik on tingitud kasvatusest, pärandist, keskkonnast jne,
nii et inimene ise ei saanud midagi parata.
Olen kurjategijatega tegelenud.
Muide, ajaleht "Daily Mirror" pani esileheuudiseks teema,
kuidas kaitsesin üht mõrtsukat, kes lasti vabaks.
Need mehed on mõistagi süüdi,
kuid ma käskisin neil olla mees ja võtta enda eest vastutus.
"Jah, auline kohtunik. Olen süüdi. See oli mu enda valik."
Seepeale üllatuvad kohtunikud niivõrd, et satuvad lausa segadusse,
sest nad on harjunud kuulma igasugu vabandusi ja selgitusi.
Ütlen: "Sa oled mees Jumala ees. Oled ise oma valikute tulemus."
Meie iseloom on me valikute tulemus ega sõltu elu algfaasist.
Oleme ise valinud nii oma sõbrad kui oma teod.
Oleme teinud meid endid kujundavad valikud
ja seetõttu oleme kõik vastutavad enda eest.
Seda õpetan ka kriminaalidele.
Ühes vanglas, kus vanglatööd teen, on nüüd kogu osakond usule tulnud.
Vangla juhtkond on hämmingus.
Vangid on lammutanud konge eraldavad seinad
ja elavad nüüd üheskoos nagu armastav kristlik kogukond.
Nad lausa ahmivad mu kõnelusi 2,5 tundi järjest.
Mõrtsukad, narkodiilerid. Eluaegse vanglakaristusega.
Õpetan neile, et nad ise vastutavad selle eest, kes neist on saanud.
Laiendan seda teemat.
Mees on vastutav oma keha seisundi eest.
Jumal on andnud keha. See on ainus keha, mis sul on.
Sa oled Jumala ees vastutav, kuidas sa keha eest hoolitsed.
Võid oma hauda noa ja kahvliga kaevata, kui soovid.
Seetõttu on ka suitsetamine suure küsimärgi all,
sest kristlasele on keha Püha Vaimu tempel.
Suitsetamine saastab keha ja põhjustab haigusi.
On see vastutustundlik tegu?
Mõned mehed hoolitsevad rohkem
oma autode ja mootorrataste kui oma keha eest.
Alati saab hankida uue auto, kuid uut keha mitte.
Keha on mõeldud sind teenima vähemalt 70 aastat.
Mees on vastutav ka oma meeleseisundi eest.
Sa muutud selliseks, nagu on su mõtted.
Võid oma meeled täita kogu selle rämpsuga,
mida massimeedia peale surub ja sattuda sellest sõltuvusse.
Või kujundad ise oma mõtteruumi.
Pole võimalik vaadata kõiki filme ega lugeda kõiki raamatuid.
Pead tegema valikuid, mis omakorda määratlevad su mõttemaailma.
Mees vastutab oma meeleseisundi eest.
Kuna paljud kiusatused just sealt sünnivad,
sõltub palju sellest, millega oma meeli täidad.
Paljud mehed võivad sattuda probleemidesse, mis tahes hetkel,
sest nende mõtetes on asjad juba eelnevalt valmis.
Ja kui olukord on soodne, teevad nad asja teoks.
Seepärast Jeesus ütles, et mõrv ja abielurikkumine algab siit.
Kõik algab mõtlemisest.
Mees on vastutav selle eest, mis mõtted ta peas liiguvad.
Mees vastutab ühtlasi oma südametunnistuse eest.
Mainisin, kui õrn materjal see on.
Südametunnistus on meile sündides kaasa antud.
Kuid kasvatus võib seda mõjutada ja nii mõndagi tuleb ümber hinnata,
et tajuksid süüd, kui teed asju, mis pole Jumala ees õiged.
Selleks on vaja südametunnistust treenida.
Minu lapsepõlvekodus oli karm kord.
Jalgratas, kaamera ja mänguasjad olid pühapäeviti luku taga.
Mind kasvatati usus, et neid asju on patt pühapäeviti kasutada.
Nüüd tean, et see oli mu vanemate, mitte Jumala mõte.
Aegu hiljem, kui rattaga farmist kirikusse sõitsin,
tundsin end halvasti.
"Sõidan pühapäeval rattaga - ja veel kirikusse!"
Nüüdseks olen oma südametunnistust redigeerinud.
On mitmeid asju, mida enne pidasin vääraks, aga enam mitte.
Samas on asju, millest alles nüüd tean, et need on väärad.
Sest mu südametunnistus kasvab üha enam Issanda, mitte ümbritseva poole.
Olen selle eest vastutav.
Iga kord, kui lähen südametunnistusega vastuollu, see tuhmistub.
See lakkab rääkimast. Esialgu veel sosistab, aga lõpuks vaikib.
Vastutan selle eest.
Mees vastutab ka oma tunnete eest.
Ütlesin eelnevalt, et Jumal otsib mehi, kes julgevad vihastada.
Muidugi leidub kirikus mehi, kes on tavaliselt vihased
valedel põhjustel -ja olkordades ja valede inimeste peale.
Vastasel juhul poleks probleemi.
Jeesuski vihastas. Vihaselt tühjendas Ta templi omaenda kätega.
Ta vihastas, kui Teda kritiseeriti tervendamise pärast sabatipäeval.
Ta vihastas, kui lapsi püüti Temast eemale hoida.
Me peame uurima Issanda viha kohta,
sest kui Ta tagasi tuleb, saame näha Tema viha.
Inimesed anuvad, et mäed neid peidaks,
sest nad ei suuda seista silmitsi Issanda vihaga.
Probleem pole mitte vihas, vaid selle väljendamises valel moel.
Kui vaid mehed kirikus oleksid sama vihased kui Jeesus
õigete asjade suhtes, siis saaks palju asju paika!
Aga paraku pöördub meie viha tavaliselt vales suunas.
Viha on võimas vahend.
Viha võib hävitada häid asju, kuid võib samas hävitada ka halbu.
Mehed vajavad tundeid. Meestel tuleb nutma õppida.
Paljud mehed on öelnud, et kui nad täitusid Püha Vaimuga,
suutsid nad taas nutta - esimest korda peale lapsepõlve.
Jeesus oli tõeline mees
ja Ta nuttus - avalikult, kui Ta süda oli murtud.
Peame uuesti nutma õppima.
Kahjuks ei sobi see inglise kultuuri meheliku ideaaliga kokku.
Meest, kes ei nuta, imetletakse. Aga Jeesus polnud selline.
Muide, Iisraeli peaminister peab suutma nutta langenud sõduri haual.
Kui üks USA ekspresident sama tegi, oli ta kohe mängust väljas.
Ja kui Austraalia ekspeaminister Bob Hawke nuttis teleekraanil
oma narkosõltlasest tütre pärast, langes tema avalik toetus hetkega.
Aga Jeesus nuttis.
Meiegi peame nutma, kuid mitte valede asjade pärast.
Me peame nutma samade asjade pärast kui Jeesus.
Mees on vastutav ka oma hingeolukorra eest.
Jumalameestena tuleb meil Piibliga kokku kasvada.
Kui mees ei toida end millegi muu kui ajalehtede ja TV-ga,
ei saa temast iial jumalameest.
Ainus võimalus hakata mõtlema Jumala viisil,
on lasta Tema Sõnal endasse imbuda. Mingit otseteed pole.
Ometi avavad paljud mehed vaevu oma Piibli.
Seepärast teengi piibliteemalisi telekursuseid -
julgustamaks inimesi innustunult ja teadlikult Piiblit avastama.
Need kõik olid mehe vastutused iseenda suhtes.
Teiseks - mehe vastutus oma pere ees, eriti naise ees.
Kui tahad, et su naine sind kuningana kohtleks,
kohtle sina teda kuningannana.
Peame õppima, kuidas naise eest hoolitseda.
Mehed peaksid üksteisega jagama, mida on õppinud -
vahel läbi suurte raskuste.
Mees peab olema vastutav ka oma laste eest.
Keskmine briti mees veedab oma lastega aega u.15 min nädalas.
Silmas on peetud kvaliteetaega, lastele pühendatud aega,
kus laps saab kogu isa tähelepanu.
15 minutit 168 tunnist!
Selline on keskmine briti isa.
Tahan eriliselt rõhutada midagi, mida peame teadma.
Teismeeas vajavad tüdrukud isa samavõrd kui poisid.
Alla 10-aastased lapsed vajavad eelkõige ema.
Kuid teismelisena vajavad nii poisid kui tüdrukud isa
mehelikkuse eeskujuna.
Kui tütar ei saa piisavalt isa tähelepanu,
on tal suurem oht sattuda halba abiellu,
sest ta läheb kaasa esimese ettejuhtuva mehega.
Kui aga tütrel on teismelisena olnud isaga hea suhe,
tekib tal mehelikkuse standard, mida ta igatseb ära oodata.
Vestlesin hiljuti ühe tüdrukuga Lõuna-Aafrikast.
Ta rääkis, kuivõrd ta oli oma isa armastanud ja imetlenud.
Tüdruk igatses endale samasugust abikaasat,
sest teadis oma isasuhte põhjal, milline hea abikaasa on.
Halb isasuhe teismeliseeas tõukab tüdrukud halba abiellu.
Kõlab lihtsalt, aga on levinud tõsiasi.
Niisiis, mehed peavad teadma oma vastutust perekonna ees.
Mehed vastutavad ka oma koguduse ees.
Ärge jätke kogudust ainult pastori või vanematekogu hoolde.
Võtke vastutus oma koguduse eest!
Parim viis selleks on tegutsemine.
Kui näete midagi, mida tuleb teha - tehke see ära.
Kui toolid on vaja ritta seada või kokku tõsta - tehke see ära!
Võtke vastutus.
Tasuks saate üha enam vastutust.
Kui kirik näeb su vastutusvõimet, saad kindlasti lisavastutust,
ilmselt liigagi palju.
Aga vähemalt ära hakka kodus kogudust kritiseerma,
vaid mõtle, kus saaksid vastutust rakendada, et asju muuta.
Kindel see, et nii mõnigi teist ütleb hiljem kodus,
et miks teiegi koguduses ei võiks olla meestetiime.
Teatage oma juhtkonnale, et tahate meestetiime.
Aga ärge jääge ootama, et nemad seda korraldaksid,
vaid pakkuge välja, et olete valmis kokkusaamistega alustama.
Hakake tegutsema. Võtke vastutus.
Juhtidel on nagunii palju tööd.
Nad panevad selle mõtte ootele ja võib-olla see jääbki sinnapaika.
Mis takistaks teid kohtumisi korraldamast? Mitte miski!
Võib muidugi juhtuda, et satute probleemi ette,
et pastor tahab kõike oma kontrolli all hoida.
Väga levinud probleem, tingitud ebakindlusest.
Olen ka ise pastorina sama kiusatust tundnud.
Tahame täpselt teada, mis kuskil toimub.
Pastor võib küll olla sellise suhtumisega,
aga miks peaks tema takistama sind tegemast Jumala tahet?
Võta vastutus oma koguduse ees.
Lõpetuseks - võta vastutus oma ühiskonna ees.
Kui mitmed teist viimastel valimistel hääletasid?
Väga julgustav!
Demokraatias on kõik vastutavad.
Hääletamine võimaldab meile vastutustunnet.
Näib väike asi, aga on oluline.
Üks mees tuli kord peale seminari minu juurde ja ütles,
et kavatseb pürgida kohaliku linnanõukogu ridadesse,
selleks et vähemalt üks kristlane oleks seal esindatud.
Ja seal ta täna on,
püüdes muuta linna olukorda paremaks.
Vähemalt 90% tähtsatest otsustest ühiskonnas langetavad mehed.
See on fakt, meeldib see feministidele või mitte.
Kõigis ühiskondades läbi ajaloo on mehed teinud enamiku põhiotsustest.
Niimoodi see ka jätkub.
Naised võivad asjaga kaasas olla, aga mehed teevad enamiku otsustest.
Ometi pole kristlastest mehi poliitikas näha
ei kohalikul ega riigi tasandil.
Räpane töö ... Aga tehkem siis käed mustaks!
Kui viimati Solihulli linnas kõnelesin,
oli kuulajate seas üks mustanahaline mees,
kelle soov oli Inglismaad muuta.
Tema nimi oli John Taylor. Ta pürgis parlamendi alamkotta,
kuid kohtas palju vastupanu oma nahavärvi tõttu.
Aga nüüdseks on ta lord, Inglismaa lordidekoja liige.
Ta tahab aidata otsuseid langetada.
Ta pääses ülemkotta, kuigi alamkotta mitte. Tal oli ambitsioon.
Mäletan, kuidas tema eest tol hommikul palvetasin.
Ütlesin abikaasale: "Palvetan, et see mees pääseks parlamenti."
Asjad läksid küll teist teedpidi, kuid seal ta on.
Ta pürgis oma sihi suunas - muuta meie riiki paremaks.
Selline mees saab tuhandeaastases kuningriigis suure vastutusala.
Kristlane ei looda tuua jumalariiki maa peale poliitika abil.
Kristlasel pole naiivset lootust selle maailma tuleviku osas,
sest maailm muutub vaid Jeesuse naasmisel.
Kuid praegu on praktikaaeg.
Kui igatsete tähtsat kohta tuhandeaastases kuningriigis,
tuleb seda praegu õppida. Ja õppida õiglust, armulisust.
Niipalju vastutusest. Lõpetuseks motivatsioonist.
Olen loenguaja juba ületanud...
Annan kiire ülevaate neljast motivatsioonist,
mida meeste jüngerluskursusel käsitlema peaks.
1) Jumalakartus.
Enamik tänapäeva mehi ei karda Jumalat.
Nad kardavad vallandamist, AIDS-i ja palju muid asju.
Olukord on sama nii kirikus kui ka väljaspool.
Jumalakartus on tarkuse algus.
Kui tahad saada nutikaks, ära näe Piibliga vaeva.
Aga kui tahad saada targaks meheks, loe Piiblit.
Õpetussõnad on meestele parim raamat kogu Piiblis.
Billy Graham ütles, et loeb Õpetussõnu kord kuus
ja see on hoidnud teda paljudest jamadest.
Ta on üks vähestest TV-evangelistidest,
kes pole prostituutidega sebinud.
Ta rääkis, et ei istu iial autosse mõne võõra naisega,
ainult enda abikaasa -või tütrega.
Ta läheb pigeb rongi, bussi või lennukiga
kui et laseb end mõnel naisel kuhugi sõidutada.
See on tarkus, mis omandatud Õpetussõnade regulaarsel lugemisel.
Proovi järele. See teeb sinust targa mehe.
Mitte ilmtingimata rikka või nutika, aga targa mehe küll.
Tark mees võidab elust kõige rohkem.
Nutikas mees teenib palju raha, aga lõpuks see kõik kaob.
Olge targad. Jumalakartus on tarkuse algus.
Jumalakartusest on mõlemas Testamendis ühtviisi palju juttu.
Paulus ütles: "Nõudke oma päästet kartuse ja värinaga."
Mida Jumalast karta? Kõike. Ta on püha Jumal,
kes armastab patust, aga vihkab pattu.
Ning kui me hoiame patust kinni ega nõustu lahti laskma,
peab Ta ka meid vihkama, sest me samastume patuga enda sees.
Me teame, mis juhtub, kui inimene satub Jumala viha alla.
Jumal on patu vastu ülivihane, sest patt põhjustab valu
nii inimesele endale, kui ligimestele ja Jumalale,
kui kuritarvitame loodut, mida Ta meile on kinkinud.
Ühel päeval keeb Jumala viha üle.
Vihapäev on tulemas.
Jumala viha maailma suhtes keeb üle.
Juba on selgelt näha Tema viha Inglismaa üle.
Rooma kirja 1. peatükist võite näha, mis ühiskonnaga juhtub,
kui see Jumala viha alla satub.
Homoseksuaalsus kasvab. Lapsed muutuvad vanemaile sõnakuulmatuks.
Need on vaid kaks teemat Rooma kirja 1 ptk. 30-st loetletust,
mis annavad tunnistust Jumala vihast ühiskonna üle.
Kui loed tänaseid ajalehti, loeksid kui Rooma kirja 1.peatükki.
Kuid Jumala viha meie maa üle on alles üles kerkimas.
Uues Testamendis kirjeldatakse Jumala viha kahe terminiga:
kerkima ja üle keema.
Kui piim pliidil vaikselt kerkib, pole muret.
Aga korraga keeb see üle - ja siis hakkab kiire!
Perenaistele tuttav teema.
Jumala viha iseloomustavad "kerkiv viha" ja "ülekeev viha".
Üleskerkivat viha oleme juba mõnda aega kogenud
ja Inglismaa peab seda endale teadvustama.
Kuid ühel päeval keeb viha üle ja seda on põhjust karta.
Hirm sellest, et oled küll jutlustanud teistele, aga ise jääd kõrvale.
Hirm sellest, et kaotad oma pääste.
95% briti kristlastest on kuulnud ütlust:
kord päästetud - alatiseks päästetud.
Ehk kui pilet taevasse on taskus, võid teha, mida tahad, muret pole.
Mind rõhub väga, kui näen kristlasi teadlikult patus elamas,
mistõttu kirjutasin raamatu
"Kord päästetud, alatiseks päästetud?"
Käsitlesin 80 kirjakohta Uues Testamendis, mis kinnitavad,
et peame jätkuvalt lootma ja kuulekad olema - lõpuni välja.
Neist 80-st kirjakohast tuli ilmselgelt esile,
et tuleb lõpuni vastu pidada.
Kui me ei püsi tõelise viinapuu küljes,
lõigatakse meid ära ja põletatakse.
Kirjutades põrguteemalist raamatu, tõin esile midagi,
mis paljusid šokeeris, nii et nad ei suutnud uskudagi:
kõik hoiatused põrgu kohta andis Jeesus uuestisündinud usklikele.
Ainult kaks hoiatust andis Ta variseridele.
Patustele Jeesus põrgust peaaegu ei rääkinudki, usklikele aga küll.
Mitmed lugejad kirjutasid mulle, et ei suutnud uskuda,
kuniks ise järele uurisid. Nii peabki!
Nõnda mu raamat sündis.
Mina kardan põrgut. Seetõttu saangi sellest jutlustada.
Ülisolvav oleks jutlustajal öelda: "Mina lähen Taevasse, teie põrgusse!"
Mina saan põrgust jutlustada,
sest kardan ka ise sinna sattuda, kuigi olen usklik.
Jumalakartus on selle teemaga tihedalt seotud.
Sinu kindlustunne ei rajane otsusel, mille tegid 20 aastat tagasi,
vaid sinu tänasel suhtel Issandaga.
Kui see on korras, võid olla kindel, et liigud Taeva suunas.
Kui aga suhe läheb viltu, kaotad esimese asjana kindlustunde.
Ma ei mõtle sugugi igal hommikul, kas ikka pääsen Taevasse.
Kui kõnnin õiges suhtes Issandaga, tean, et teel püsides jõuan kohale.
Kuid ma kardan põrgut.
Ilmutuse raamat veenis mind sel teemal lõplikult.
Oma raamatus Jeesuse tagasituleku kohta
toon esile, et päris lõpus, kui luuakse uus taevas ja uus maa,
ütleb Issand: "Need, kes on vastu pidanud, pärivad selle!"
Aga argpüksid, moraalitud, petised ja valetajad visatakse tulejärve.
Kristlased arvavad, et need lõpulaused neid ei puuduta.
See pole tõsi. Kogu Ilmutuse raamat on kirja pandud
kristlastele seitsmes koguduses.
Kirjas on: "Need, kes lõpuni vastu peavad, pärivad kõik selle."
Aga argpüksid ja moraalitud ... Ehk kõik need, kes vastu ei pea,
lõpetavad tulejärves.
See taastab jumalakartuse.
See pole mingi foobia, mis halvab, vaid väga tervendav teadmine.
Hakkad kartma Jumala pahameelt rohkem kui inimeste oma.
See on suur samm edasi.
See ei muuda sind populaarsemaks, aga on suur samm edasi su usuteel.
2) Jeesuse nimi.
Jeesuse nimes on vägi, kuid mehed häbenevad seda nime kasutada.
Neile näib lihtsam öelda sõna "Issand",
mis kõlab justkui austusväärsemalt.
Kuid vägi pole mitte sõnas "Issand", vaid nimes "Jeesus".
Mida sagedamini kõlab Jeesuse nimi mehe huulilt,
seda innustunum ta on. Hämmastav tõsiasi!
Kord oli üks mu sõber tehase WC's koos paari teise mehega.
Kaks meest ta kõrval vestlesid omavahel.
"Kristus küll, milline kõva andmine hommikul oli!"
"Jeesus Kristus! Ja kui sa veel seda teaksid!"
Kristlane kuulas seda kõrvalt ja ütles vaikselt:
"Ärge palun rääkige niimoodi mu parimast sõbrast."
Ta ütles seda armastaval ja lahkel moel, kuid väga kindlalt.
Ning seejärel rääkis neile, et Jeesus on tema parim sõber.
Jeesusest rääkimine mõjutab kristlasest mehe motivatsiooni.
Nimi Jeesus muudab suhte palju lähedasemaks kui sõna "Issand".
Jeesuse nimes on vägi.
Mul pole iial õnnestunud kedagi tervendada Issanda nimes.
Kuid Jeesuse nimes olen näinud imelisi tervenemisi.
3) Püha Vaimu vägi.
Mehed peavad teadvustama, et nad on Püha Vaimu väega täidetud
ehk Püha Vaimuga ristitud.
Ma ei kõhkle kasutamast sõna "ristima",
sest nii Ristija Johannes kui Jeesus kasutasid seda sõna pidevalt.
Kui te ei usu, lugege mu raamatut Püha Vaimuga ristimisest.
See pole reklaam, aga kui sul on huvi, siis hangi see raamat endale.
Jeesus on Püha Vaimuga ristija.
Millal te viimati kuulsite jutlust sel teemal?
Jeesus ei risti teid veega. Seda saan mina teha.
Kuid mina ei saa teid ristida Tema Vaimu sisse.
Kui mees on ristitud Püha Vaimu sisse,
on tal imeline vägi.
Mõtlen oma sõbra Billi peale. Ma ei leia ta fotot praegu üles.
Billist sai miljonär juba 30-aastaselt,
kuid tal olid julmad ärivõtted.
Siis hakkas ta naine jooma ja tema poeg vihkas isa niivõrd,
et pages 18-aastaselt kodust.
Siis kohtus Bill Jeesusega.
Bill nägi, kuidas Jeesus tervendas ühe inimese otse tema elutoas.
Ta mõistis, et Jeesus on reaalne.
Ta nägi kõike omaenda kodus toimumas - Jeesuse nimes.
Ta andis oma elu Jeesusele selsamal päeval.
Billil on suur jaht ja ta viis mu ühele Vaikse ookeani saarele.
Läksime randa jalutama.
Bill võttis taskust ühe paberilehe,
öeldes, et see on tema kõige hinnalisem aare.
See oli kiri tema pojalt. Ta hoidis seda oma südame lähedal.
"Poeg kirjutas mulle kirja kuu aega pärast kodust lahkumist.
Ta ütles, et oli kohtunud Jeesusega ja tuleb koju tagasi.
Niimoodi me kohtusime - Kristuses.
"Kõigi oma miljonite eest poleks ma saanud seda kirja osta."
Tänaseks on Bill tuntud kogu maailmas.
Kas Bill Subritzky nimi on teile tuttav?
Sel mehel on ülemaailmne tervendus- ja päästeteenistus.
Kui ta kristlaseks sai, pani ta igal hommikul äratuskella
tunni võrra varasemaks, et lugeda tund aega Piiblit,
enne kui tööle läks.
Ta loeb Piibli läbi paarikuise vahega.
Teda tuntakse kogu maailmas kui väelist jumalameest.
Mitte finantsilise või äritegevuse väe poolest, mis tal samuti oli.
Ta oli Uus-Meremaa suurima ehitusfirma omanik.
Ja üks tuntumaid advokaate.
Oi, kui palju väge tal oli! Hävitavat väge.
Nüüd on ta väeline jumalamees.
Ja üks alandlikumaid mehi, keda tean.
Räägin veel teisestki mehest, ühest austraallasest.
Peter Beatson on laiali jaganud 500 000 minu kassetti,
üle kogu Austraalia, samuti Birmas ja Hiinas.
Ta tuli usule, kuulas mu kassette ja õppis Jeesuse kohta.
Ning tahtis, et kõik saaksid kuulda tõde.
Ta sai tuntuks kui "aus kasutatud autode müüja".
Ta müüb teisipäeviti ja neljapäeviti ühe auto iga 50 sekundi järel.
Mitte rahvale, aga autode edasimüüjatele. See on karm äri.
Usule tulemise järgsel päeval teatas ta oma kundedele,
et tahab ühe asja selgeks teha:
"Olen kristlane. Nüüdsest räägin tõtt iga auto kohta, mida müün.
Kui auto on väljast kena, aga seest romu, siis ma teile seda ei soovita."
Kunded ei uskunud teda.
Ja jätkasid ostmist.
Ta ühtlasi otsustas, et lõpetab kõik võltspakkumised.
Need on seadusevastased ja ebamoraalsed.
Muide, meie maa juhtiv oksjonikaupmees rääkis hiljuti TV-s,
et võltspakkumised on tavaline viis panna ostjad omavahel võistlema.
Peterile öeldi, et nii jääb ta peagi pankrotti,
kuid temast sai hoopis miljonär.
Raha kasutas ta kassettide ostmiseks.
Ta kõndis öösiti Brisbane'i tänavatel ja korjas üles joodikuid.
Varemalt oli ta tõeline aussi - vandus, jõi ja kihutas autoga.
Siin on Peteri foto.
Nüüd aga, kui sõidame tema suure mersuga mööda Austraalia teid,
sõidab ta asustusest eemal 79 km/t 80 km piiranguga teedel.
Asulates sõidab ta täpselt lubatud kiirusega.
Kuigi tal on suur ja võimsa mootoriga auto.
Märkasin seda ja kahjuks ka kommenteerisin.
Seepeale küsis ta minult: "Kas see pole mitte pühadus?
Kuidas võiksin eeldada inglite kaitset,
kui rikun minu turvalisuseks loodud reegleid?"
Peter on muutunud sirgjooneliseks meheks.
Nüüd tervendab ta mitte ainult inimesi,
vaid ka viinamarjaistandusi ja linnukasvandusi.
Kui viinamarjataimi vaevab mingi haigus, kutsutakse Peter,
kes seejärel kõnnib taimede vahel ja nuhtleb taimetõbe Jeesuse nimel
kuulutades istanduse Jeesuse omaks.
Linnukatk on sulelistele sama, mis suu- ja sõrataud loomadele.
Peter käib kanalates ringi ja nuhtleb katku Jeesuse nimes.
Olen maitsnud vilju puudelt, mida Peter on tervendanud.
Palju paremad kui enne.
Ometi on Peter ametilt kasutatud autode müüja.
Ning samas tõeline mees.
Sellist mehelikkust on kõikjale vaja.
Ta sai täidetud Püha Vaimu väega, ta kardab Jumalat
ja kasutab Jeesuse nime ning Vaimu väge.
4) Vennaarmastus.
Me ei saa üksi hakkama. Jumalameestena vajame vendi,
kes armastavad meid niivõrd, et miski, mida neile räägime,
ei purusta ühtsust ega hävita armastust.
Tean paari sellist meest ja hindan neid kõrgelt.
Jumalakartus. Jeesuse nimi. Vaimu vägi. Vennaarmastus.
Selline on meie motivatsioon.
Jüngerlustiimi mõte on selgitada meestele neid nelja motivatsiooni.
Mahukas programm, kas pole?
Vastutus enda, oma pere, koguduse ja ühiskonna ees
ja lisaks need neli motivatsiooni.
Kui kogunete kord kuus, on teemade jaoks aega piisavalt.
Selline on programm, mis võidab mehi Jumalale.
Siinkohal lõpetan.
Palvetan teie eest.
Isa, olen pikalt oma vendadele kõnelenud.
Ma palun, et kui olen öelnud asju, mis pole tõde Su ees,
pühi see ära nende mälust, enne, kui see midagi halba põhjustab.
Seda aga, mida olen rääkinud Sinu südame kohaselt,
kinnita oma Püha Vaimu läbi nende meeste südames,
nii et nad tajuksid, et see on Sinult, mitte minult.
Tänan, Issand, nende kannatlikkuse ja aja eest.
Tulgu nende peredele kasuks aeg, mille mehed siin veetsid.
Kui naaseme oma armsate juurde ... lase neil tajuda,
et tänu sellele väärtuslikule ajale oleme nüüd paremad mehed.
Palvetan ka siin esindatud koguduste eest.
Loodan südamest, et igas koguduses hakatakse järgima Jeesuse eeskuju
meeste jüngerluses.
Palun, et Sa ise paned selle nende meeste südamesse.
Olgu see paine nende südamel vaid Sinult, mitte teistelt,
ükskõik kui raske see töö näib.
Palun seda Sinult, Issand.
Palun ka, et päeval, mil näeme Jeesust tagasi tulemas,
ei jääks ükski siinsetest vendadest kõrvale.
Issand, hoia meid enda lähedal.
Anna meile näha, et kes lõpuni vastu peab, pääseb.
Me ootame ja igatseme seda päeva.
Tule, Issand Jeesus.
Sa oled selle maailma ainus lootus.
Jeesuse nimel. Aamen.
Tõlge: Mairi Sepp